‘সাইকোলজি অব টোটালিটি’ বলে একটি কথা প্রচলিত আছে। যেটি একটি জাতির বা দেশের মানুষ এবং তাদের মনস্তত্ত্ব বোঝার জন্য জরুরী, জরুরী ক্ষমতা-কাঠামো বোঝার জন্যেও। ভারতে বিজেপির রাজকীয় উত্থান হয়েছে জনগণের হাত ধরেই, বিজেপি তো নিজে নিজেই ক্ষমতা দখল করে নি, গণতান্ত্রিক রাষ্ট্রে এটি সম্ভবও নয়। তাই বলতেই হয় বিজেপি যে কট্টর মতবাদ প্রচার করে এবং নিজ দলের স্বার্থে এখন বিষয়টিতে আরো জোর দিয়েছে, তার প্রতি অবশ্যই ভারতের সাধারণ জনগণের সমর্থন রয়েছে। অবশ্যই রয়েছে। অনেকে সাম্প্রদায়িকতার বীজবোপনকারী হিসেবে জিন্নাহর নাম নিয়ে থাকেন, ঘেটে দেখেন না নবজাগরিত বাংলার ইতিহাস থেকে বঙ্গভঙ্গের ইতিহাস পর্যন্ত। দীর্ঘদিন ক্ষমতা-কাঠামোর বাইরে থাকা মুসলিম কিংবা হিন্দু জনগণের মনস্তাত্ত্বিক অবস্থান। তাই বলতেই হয়, ভারতে সে সময় শুধু জিন্নাহ বা কয়েকজন মোল্লা-মৌলবি বা ক’জন ব্রাহ্মণ মিলে যে দেশভাগ করেছিলেন—এটি একটি সম্পূর্ণ ভ্রান্ত ধারণা। ভারতভাগ এবং সাম্প্রদায়িক সংঘাতের সাথে দু’টি বৃহৎ জনগোষ্ঠীর জনগণের মনস্তাত্ত্বিক পরিস্থিতি কাজ করেছে গভীরভাবে। আর এখন পর্যন্ত এটিই প্রধান অনুঘটক হিসেবে কাজ করছে স্বাধীন ও সেকুল্যার ভারতের সাম্প্রদায়িক সংঘাতে।